VSL sklep I Cp 3044/2012
Sodna praksa višjih sodišč, 2012-11-28

obnova postopka - zapuščinski postopek - dediščinska tožba

Ker je zapuščinski postopek pravnomočno končan, obnova postopka ni dovoljena, zato je prvo sodišče utemeljeno predlog dediča zavrglo.

Pritožba se zavrne in se potrdi sklep sodišča prve stopnje.

1. Sodišče prve stopnje je z izpodbijanim sklepom zavrglo predlog zakonitega dediča J. J. za obnovo postopka z dne 13. 10. 2010.

2. Dedič v pritožbi izpodbija sklep sodišča prve stopnje zaradi nepopolne ugotovitve dejanskega stanja in zaradi bistvenih kršitev določb postopka ter v nadaljevanju navaja, da je dedič vložil predlog za razveljavitev klavzule o pravnomočnosti sklepa sodišča prve stopnje D 311/81 z dne 9. 5. 1985 in ne predlog za obnovo postopka. Dedič v zapuščinskem postopku ni bil pravilno vabljen na zapuščinske naroke, zato ni imel možnosti, da bi se pritožil zoper sklep o dedovanju. Predlagatelj je imel takrat skrbnika, ki ga zapuščinsko sodišče  na naroke ni vabilo. Vabila na zapuščinske obravnave je podpisala sestra predlagatelja, ki je bila tudi dedinja v zapuščinskem postopku, zato ni mogla pravno veljavno sprejeti vabila, ker gre za navzkrižje interesov. Predlagatelj je priložil pritožbi tudi dopolnitev pritožbe in sicer izjavo M. V., ki opisuje potek zapuščinskega postopka in ravnanja zakonitih zastopnikov predlagatelja.

4. Sodišče prve stopnje ni storilo absolutnih bistvenih kršitev pravdnega postopka, na katere pazi pritožbeno sodišče po uradni dolžnosti, upoštevaje določbo drugega odstavka 350. člena Zakona o pravdnem postopku (v nadaljevanju ZPP) v zvezi s 163. členom Zakona o dedovanju (v nadaljevanju ZD). Sodišče prve stopnje je tudi pravilno ugotovilo vse dejanske okoliščine, na podlagi katerih je utemeljeno zavrglo predlog za obnovo postopka.

5. Sodišče prve stopnje je s sklepom D 311/1981 z dne 27. 10. 2010 že odločilo o predlogu predlagatelja za razveljavitev potrdila o pravnomočnosti in predlogu dediča z dne 13. 10. 2010 ugodilo in razveljavilo potrdilo o pravnomočnosti z dne 28. 11. 1985 na sklepu o dedovanju D 311/81 z dne 9. 5. 1985. Navedeni sklep pa je po pritožbi dedinje A. M. pritožbeno sodišče s sklepom I Cp 1561/2011 z dne 10. 11. 2011 spremenilo tako, da je predlog predlagatelja v delu, ki se nanaša na razveljavitev potrdila o pravnomočnosti zavrnilo, v obrazložitvi pa pojasnilo, da naj sodišče prve stopnje predlog dediča obravnava tudi kot predlog za obnovo postopka, v kolikor dedič predloga ne bo umaknil. O predlogu dediča za razveljavitev potrdila o pravnomočnosti je tako že pravnomočno odločeno.

6. Sodišče prve stopnje je zato pravilno o predlogu dediča odločalo (tudi) v okviru zakonskih predpostavk, ki se nanašajo na obnovo postopka. Obnova postopka v zapuščinskem postopku ni dovoljena, dedič pa lahko uveljavlja svoje pravice v pravdi (224. člena ZD). Ker je zapuščinski postopek pravnomočno končan, obnova postopka ni dovoljena, zato je prvo sodišče utemeljeno predlog dediča zavrglo, tudi po tej zakonski podlagi, ki je smiselno izhajala iz predloga dediča z dne 13. 10. 2010.

7. Pritožbeni razlogi niso utemeljeni, zato je pritožbeno sodišče pritožbo zavrnilo in potrdilo sklep sodišča prve stopnje (353. člen ZPP).

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.